作者:陳允平
標題:大酺
內容:霧幕西山，珠簾卷，濃靄悽迷華屋。蒲萄新綠漲，正桃花煙浪，亂紅翻觸。繡閣留寒，羅衣怯潤，慵理鳳樓絲竹。東風垂楊恨，鎖朱門深靜，粉香初熟。念緩酌燈前，醉吟孤枕，頓成清獨。傷心春去速。嘆美景虛擲如飛轂。漫孤負、鞦韆臺榭，拾翠心期，誤芳菲、怨眉愁目。冷透金篝溼，空展轉、畫屏山曲。夢不到、華胥國。閒倚雕檻，試採青青梅菽。海棠尚堪對燭。